ወጣቶች በተዘዋዋሪ ፈንድ አሰጣጥ ላይ ለምክትል ከንቲባው ቅሬታቸውን ገለጹ
ለአዲስ ብድርና ቁጠባ ተቋም አዲስ ኃላፊ ተሾሙበአዲስ አበባ ከተማ አስተዳደር ሥራ አጥ ለሆኑ ወጣቶች ተመድቦ መሰጠት የጀመረው ተዘዋዋሪ ፈንድ ለሁለት ወራት ገደማ ሲያነጋግርና በርካታ ቅሬታዎችም ሲያስነሳ ከቆየ በኋላ፣ ሰሞኑን ቅሬታቸውን ይዘው ወደ ቢራቸው የሄዱ ወጣቶችን በማነጋገር ምክትል ከንቲባ ታከለ ኡማ (ኢንጂነር) እንዳረጋጓቸው ተሰማ፡፡ ከከንቲባው ጋር ስለተደረገው ውይይት ለሪፖርተር የገለጹ ወጣቶች እንደተናገሩት፣ የቅሬታቸው መነሻ በማስታወቂያ እያስነገረ ወጣቶቹን የጠራው የከተማው አስተዳደር የፈጠረው ችግር ነው፡፡ በአስተዳደሩ አሠራር ከፍተኛ ቅሬታ ስላደረባቸውም ምክትል ከንቲባውን ለማነጋገር እስከመሄድ እንዳደረሳቸው ወጣቶቹ ገልጸዋል፡፡   እንደ አዲስ ለወጣቶች ጥሪ በማቅረብ ተዘዋዋሪ ፈንድ ለመስጠት መዘጋጀቱን ሲያስታውቅ የከረመው የአዲስ አበባ ከተማ አስተዳደር፣ በየመገናኛ ብዙኃኑ ስለሥራ ዕድል ፈጠራ ሲያስተዋውቅና ሥራ የሌላቸው ወጣቶች እንዲመዘገቡ ጥሪ ሲያደርግ እንደከረመ ይታወሳል፡፡ ይህንን ተከትሎም በርካታ የከተማዋ ወጣቶች ወደ ወረዳዎችና ክፍላተ ከተሞች በማቅናት ሲመዘገቡና አስፈላጊ የተባሉትን መሥፈርቶች ለማሟላት ላይ ታች ሲሉ መቆየታቸውን የተናገሩት ወጣቶች፣ ይህ እየሆነ ባለበት አግባብነቱን ባልተረዱት መንገድ በግልም በቡድንም በተለይ ሁለትና ሦስት እየሆኑ ለቀረቡ ወጣቶች ያለ ምንም ዋስትናና የንግድ ፈቃድ፣ እንዲሁም ብሎም ሌሎች የሥልጠናና መሰል ጥያቄዎች ከ600 ሺሕ እስከ አንድ ሚሊዮን ብር ሲታደል ነበር ካሉ በኋላ፣ ጉዳዩ እነሱ ዘንድ ሲደርስ ግን መንገዱን እንደቀረ ቅሬታቸውን ተናግረዋል፡፡ ይኼውም የንግድ ፈቃድና የግብር ከፋይነት መለያ ቁጥር ማውጣት፣ ዘርፍ መምረጥ፣ ሥልጠና መውሰድና ሌሎችም መጠይቆችን እያሟሉም የተባለው ፈንድ ሊለቀቅላቸው አለመቻሉ ቅሬታ አሳድሮባቸዋል፡፡ በአራዳና በኮልፌ ክፍላተ ከተሞች ወጣቶች ከኃላፊዎች ጋር ለጠብ ሲጋበዙና በፖሊስ እስከ መገላገል መድረሳቸውን የሪፖርተር ምንጮች ገልጸዋል፡፡ ወጣቶቹን ከቤታቸው ፈንቅሎ ወደ ከተማ አስተዳደሩ ያጎረፋቸው ምክንያት የተመደበው ተዘዋዋሪ ፈንድ በ20 ዓመታት ተከፍሎ የሚያልቅ ነው መባሉ፣ በነፍስ ወከፍ ከግማሽ ሚሊዮን ብር በላይ እንደሚሰጥ፣ የቀበሌ መታወቂያ እንጂ ሌሎች ለብድር አሰጣጥ የሚጠየቁ የተለመዱ የብድር ማስያዣና ሌሎችም ዋስትናዎች አለመቅረባቸው እንደሆነ ሲነገር ሰንብቷል፡፡ በዚህ ምክንያት በርካቶች ከአስተዳደሩ የሚቀርበውን የሥራ ዕድል መፍጠሪያ ፈንድ ለማግኘት ሲሯሯጡ ቢቆዩም፣ በተገቢው መንገድ ሥራ ሠርተው ራሳቸውን ለመቀየር የተነሳሱ ወጣቶች ግን የተባለውን ገንዘብ እንዳላገኙ ይናገራሉ፡፡ ይህ መሆኑ ያስከፋቸው ጥቂት ወጣቶች ወደ ከንቲባው ጽሕፈት ቤት በማቅናት፣ ሰኞ ነሐሴ 13 ቀን 2011 ዓ.ም. ምክትል ከንቲባውን እንዳነጋገሯቸው ገልጸዋል፡፡ ምንም እንኳ የጠበቁትን ባያገኙም ከምክትል ከንቲባው ጋር ባደረጉት ውይይት፣ በየክፍለ ከተማውና በየወረዳው ሊያገኙ ያልቻሉትን ተስፋ እንደሰጧቸው ወጣቶቹ ለሪፖርተር ገልጸዋል፡፡ ጉዳዩን ፖለቲካዊ ቅኝት በመስጠት ጭምር ‹‹ለተመረጡና ከከተማዋ ውጭ ለሚኖሩ›› ወጣቶች ብድሩ እንደተከፋፈለ መስማታቸውን ተናግረዋል፡፡ ይሁንና በተናጠልም ሆነ በቡድን ብድር የጠየቁ ወጣቶች ከዚህ ቀደም እንደተሰጠውም ባይሆን እንደ ሥራ መስካቸው ሁለት የቀበሌ መታወቂያ ዋስትና በማቅረብ፣ ከዚህ ከቀደም ለሳምንት ከተከታተሉት ሥልጠና ባሻገር የሁለት ቀናት ሥልጠና መውሰድ እንደሚጠበቅባቸው ከንቲባቸው እንደነገሯቸው ወጣቶቹ ገልጸዋል፡፡ ይሁን እንጂ ለወጣቶቹ ብድሩን ከበዓል በፊት መስጠቱ ገንዘቡ ሥራ ላይ ከማዋል ይልቅ ለበዓል ዝግጅት ‹‹ድራሹን ታጠፉታላችሁ›› በማለት ምክትል ከንቲባው ሥጋታቸውን ለወጣቶቹ እንደገለጹላቸው ተናግረዋል፡፡ ከዘመድ አዝማድና ከሌሎች አነስተኛ ብድር አቅራቢ ተቋማት ጭምር ተበድረው መሥሪያ ቦታ እንደተከራዩ፣ የንግድ ፈቃድና የግብር ከፋይነት መለያ ያወጡትና ሥራ ሊጀመር የተነሱት አስተዳደሩ በተሰጣቸው ተስፋ ተነሳስተው እንደሆነ ለምክትል ከንቲባው መናገራቸውን፣ ሆኖም የተባለው ፈንድ ሳይለቀቅላቸውና ሥራ ሳይሠሩ የሁለት ወራት የቤት ኪራይ መክፈላቸውን ሁሉ በመዘርዘር አፋጣኝ ምላሽ እንዲያገኙ መጠየቃቸውን ወጣቶቹ አስረድተዋል፡፡ የወጣቶቹን ቅሬታ በማዳመጥና የወጣቶች ፈንድን የሚያስተዳድሩ አካላትን በማነጋገር አፋጣኝ ምላሽ እንደሚሰጧቸው የገለጹላቸው ምክትል ከንቲባው፣ ወጣቶቹ የቀበሌ ነዋሪነት መታወቂያ እንዲያቀርቡና የሁለት ቀናት ሥልጠና እንዲከታተሉ ማሳሰባቸውን የገለጹት ወጣቶቹ፣ ከንቲባው በሰጧቸው ተስፋ ካደረባቸው ሥጋት ዕፎይታ እንዳገኙም ጠቁመዋል፡፡ አስተዳደሩ ለወጣቶች ድጋፍ የሚቻለውን እንደሚያደርግና እንደሚደግፋቸው ቃል እንደገቡላቸውም አክለዋል፡፡ የፌዴራል መንግሥት ለክልሎችና ለከተማ አስተዳደሮች በ2009 ዓ.ም. ከመበደው አሥር ቢሊዮን ብር የወጣቶች ተዘዋዋሪ ፈንድ ውስጥ፣ የከተማው አስተዳደር 420 ሚሊዮን ብር ገደማ ደርሶታል፡፡ ይህንኑ ገንዘብ ከ2009 እስከ 2011 ዓ.ም. ባለው ጊዜ ውስጥ ሙሉ በሙሉ መውሰዱን ገንዘብ ሚኒስቴር ይፋ ያደረገው መረጃ ይጠቁማል፡፡ በ2009 ዓ.ም. 168 ሚሊዮን ብር ገደማ፣ በ2010 እና በ2011 ዓ.ም. በተከታታይ 126 ሚሊዮን ብር ገደማ ከማዕከላዊ መንግሥት በመውሰድ፣ በጠቅላላው 420 ሚሊዮን ብር የሚጠጋ ገንዘብ ለወጣቶች እንዳከፋፈለ ይታመናል፡፡ ከዚህ በተጨማሪ አስተዳደሩ ከሁለት ቢሊዮን ብር በላይ ተጨማሪ ገንዘብ በመመደብ ለ700 ሺሕ የአዲስ አበባ ከተማ ወጣቶች የሥራ ዕድል ለመፍጠር መዘጋጀቱን ሲገልጽ ቆይቷል፡፡ ይህንን ፈንድ እንዲያስተዳድር አዲስ ብድርና ቁጠባ ተቋም ኃላፊነት የተሰጠው ሲሆን፣ ከሰሞኑ አዲስ ኃላፊ እንደተመደበለት ለማወቅ ተችሏል፡፡ ይህ በእንዲህ እንዳለ ከዚሁ ከወጣቶች ፈንድ አሰጣጥ ጋር በተያያዘ የአዲስ ብድርና ቁጠባ አክሲዮን ማኅበር የቀድሞውን ኃላፊ አቶ አሸብር ብርሃኑን ካሰናበተ በኋላ፣ ባለፈው ሳምንት አቶ ብርሃኑ ኡርጌሳ ተቋሙን እንዲመሩ መሾማቸውን ለማወቅ ተችሏል፡፡ አዲሱ ኃላፊ ካለፈው ሳምንት ሐሙስ ጀምሮ የተቋሙን ጽሕፈት ቤት ተረክበው ሥራ ጀምረዋል፡፡ አቶ ብርሃኑ በኢትዮጵያ ልማት ባንክ፣ እንዲሁም በኢትዮጵያና በኔዘርላንድስ መንግሥታት ትብብር በሚመራው የተቀናጀ የዘር ልማት ፕሮጀክት የግሉ ዘርፍ ክፍል ባልደረባ ሆነው ማገልገላቸው ታውቋል፡፡ 